આજે ઇન્ડિયામાં પત્રકારત્વનો ધંધો સૌથી વધારે ખતરનાક વ્યવસાય બન્યો છે. જેમ પાનખર ઋતુમાં વૃક્ષો પરથી પાંદડાં ખરી પડે છે તેમ નિષ્ઠા અને નિડરતાથી પત્રકારત્વનો ધર્મ બજાવતા લેખકો અને પત્રકારોને એક યા બીજી રીતે સમાજમાંથી દૂર કરવામાં આવે છે. એમાં રેશનાલિસ્ટ ડૉ. નરેન્દ્ર દાભોલકર, કર્મશીલ કોમરેડ ગોવિંદ પાનસરે, શિક્ષણશાસ્ત્રી પ્રા. એમ. એમ. કલબુર્ગી તથા પત્રકાર ગૌરી લંકેશ વગેરેનો સમાવેશ થાય છે. વળી, સત્તાવાળાઓની સૂચનાઓ અને ઇચ્છાઓનો વિરુદ્ધમાં સ્વતંત્ર રીતે વિચારનાર અને હિંમતથી પોતાના મતનું સ્વતંત્ર લખાણ કરનાર અખબારનબીસોનો પીછો કરવામાં અને પછાડવામાં કશુંય બાકી રાખવામાં આવતું નથી. અંગ્રેજીમાં જેને વિચહન્ટ (Witch-hunt) કહી શકીએ એવા દ્વેષ અને ધિક્કારનાં પગલાંથી સ્વતંત્ર અને મૌલિક રીતે વિચારનાર અને હિંમતથી પોતાના મતને પ્રગટ કરનારને હતા ન હતા કરવામાં આવે છે.